КОМИССИЯИ МАРКАЗИИ ИНТИХОБОТ ВА РАЪЙПУРСИИ ҶУМҲУРИИ ТОҶИКИСТОН

ДАСТУР

ОИД БА ҲАМКОРӢ БО ҶОМЕАИ

ШАҲРВАНДӢ ДАР РАВАНДИ ИНТИХОБОТИ

ПРЕЗИДЕНТИ ҶУМҲУРИИ ТОҶИКИСТОН

ДУШАНБЕ – 2020

Бо қарори Комиссияи

марказии интихобот ва раъйпурсии Ҷумҳурии Тоҷикистон

аз 24 августи соли 2020, № 113

тасдиқ шудааст

Муқаддима

Интихоботи Президенти Ҷумҳурии Тоҷикистон ҳамчун маъракаи муҳимми сиёсӣ дар таҳкими ҳамгироии иҷтимоии ҷомеа нақши муассир дорад. Вобаста ба ин, ҷалби фаъолонаи ҷомеа ба ин раванд баҳри шаффоф ва ошкоро баргузор шудани интихобот, муаррифии сатҳи фарҳанги сиёсию ҳуқуқии ҷомеа ва масъулияти шаҳрвандии интихобкунандагон аҳамияти хосса дорад.

Дар фарқият аз интихоботи парлумонӣ дар интихоботи президентӣ дар баробари ҳизбҳои сиёсӣ мақомоти намояндагии маҳаллии ҳокимияти давлатӣ, ташкилотҳои ҷамъиятӣ – Федератсияи Иттифоқҳои касабаи мустақили Тоҷикистон, Иттифоқи ҷавонони Тоҷикистон ҳуқуқ доранд, ки номзадҳои худро ба мансаби Президенти Ҷумҳурии Тоҷикистон дар асосҳои баробар пешбарӣ намоянд.

Бо мақсади таъмини ҳамкории самарабахши комиссияҳои интихоботӣ бо ниҳодҳои ҷомеаи шаҳрвандӣ дар раванди интихоботи президентӣ Комиссияи марказии интихобот ва раъйпурсии Ҷумҳурии Тоҷикистон ҳамин Дастурро барои корбарӣ ба комиссияҳои поёнии интихоботирсолменамояд.

1. МАҚСАДИ ҲАМКОРӢ БО ҶОМЕАИ ШАҲРВАНДӢ ДАР ИНТИХОБОТИ ПРЕЗИДЕНТИ ҶУМҲУРИИ ТОҶИКИСТОН

Комиссияи марказии интихобот ва раъйпурсии Ҷумҳурии Тоҷикистон бо ҷомеаи шаҳрвандӣ дар интихоботи президентӣ бо мақсадҳои зерин ҳамкорӣ менамояд:

- татбиқи принсипи конститутсионӣ дар бораи эътирофи халқ ба сифати сарчашмаи ягонаи ҳокимияти давлатӣ ва интихобот ҳамчун ифодаи олии бевоситаи ҳокимияти халқ;

- шаффоф ва ошкоро баргузор шудани интихоботи Президенти Ҷумҳурии Тоҷикистон;

- баланд бардоштани сатҳи маърифати ҳуқуқӣ ва сиёсии ҷомеа, тақвияти масъулиятшиносии шаҳрвандон ҷиҳати иштирок дар раванди идоракунии ҳокимият;

- тавсеаи арзишҳои демократӣ ва рушди муносибатҳои демократӣ дар ҷомеа;

- ташкили шароити мусоид баҳри таъмини ҳамгироии иҷтимоӣ дар раванди баргузории интихоботи Президенти Ҷумҳурии Тоҷикистон;

- мусоидат баҳри баланд бардоштани масъулияти шаҳрвандии интихобкунандагон;

- истифода аз хизматрасонии волонтёрон дар раванди интихобот, аз он ҷумла роҳнамоии мушоҳидони байналмилалӣ;

- муташаккилона дар фазои озоду демократӣ баргузор намудани интихоботи Президенти Ҷумҳурии Тоҷикистон.

2. ТАРТИБИ ТАШКИЛИ ҲАМКОРӢ БО НИҲОДҲОИ ҶОМЕАИ ШАҲРВАНДӢ АЗ ҶОНИБИ КОМИССИЯҲОИ ИНТИХОБОТ

Комиссияи марказии интихобот ва раъйпурсии Ҷумҳурии Тоҷикистон, комиссияҳои ҳавзавӣ ва участкавии интихобот ҳамкориро бо ташкилотҳои ҷамъиятӣ дар доираи муқаррарнамудаи қонунгузории Ҷумҳурии Тоҷикистон дар бораи интихобот ба роҳ монда, бо онҳо дар самтҳои иттилоотонию маърифатӣ ва машваратӣ дар интихоботи Президенти Ҷумҳурии Тоҷикистон корбарӣ менамояд.

3.САМТҲОИ ТАШКИЛИ ҲАМКОРӢ БО НИҲОДҲОИ ҶОМЕАИ ШАҲРВАНДӢ АЗ ҶОНИБИ КОМИССИЯҲОИ ИНТИХОБОТ

Комиссияҳои интихоботӣ оид ба интихоботи Президенти Ҷумҳурии Тоҷикистон бо ниҳодҳои ҷомеаи шаҳрвандӣ дар самтҳои зерин метавонанд ҳамкорӣ намоянд:

а) Комиссияи марказии интихобот ва раъйпурсии Ҷумҳурии Тоҷикистон дар доираи ваколатҳои худ ҳуқуқ дорад:

- ба ташкилотҳои ҷамъиятӣ доир ба масъалаҳои тайёрӣ ва гузаронидани интихобот муроҷиат кунад ва онҳо уҳдадоранд, ки муроҷиатро баррасӣ карда, дар муҳлати на дертар аз 3 рўз ба Комиссия ҷавоб диҳанд;

- иҷрои қарорҳоеро, ки дар доираи ваколаташ қабул намудааст, аз ҳизбҳои сиёсӣ ва ташкилотҳои ҷамъиятӣ талаб намояд;

- дар доираи талаботи фаъолияти волонтёрӣ волонтёрони ташкилотҳои ҷамъиятиро барои ҳамкорӣ ҷалб намояд;

- нақшаҳои муштараки фаъолиятро бо ташкилотҳои ҷамъиятӣ дар маъракаи интихобот таҳия ва тасдиқ намояд;

- аз хизматрасонии волонтёрон дар паҳн намудани маводҳои тарѓиботӣ истифода барад.

в) Комиссияҳои ҳавзавии интихобот оид ба интихоботи Президенти Ҷумҳурии Тоҷикистон метавонанд:

- дар доираи қонунгузорӣ ташкилотҳои ҷамъиятии дар ҳудуди ҳавза фаъолияткунанда, аз ҷумла мақомоти худфаъолияти ҷамъиятӣ ва дигар ташкилотҳои ҷамъиятии маҳаллиро бо розигии онҳо ба раванди интихобот ҷалб намоянд;

- ба ҳамкории ташкилотҳои ҷамъиятӣ ва комиссияҳои участкавии интихобот мусоидат кунанд;

- ташкилотҳои ҷамъиятиро дар ҳудуди ҳавза муайян ва нақшаҳои муштараки ҳамкориро дар давраи интихобот таҳия ва тасдиқ намоянд;

- эҳтиёҷоти маъюбонро дар ҳудуди ҳавза вобаста ба татбиқи ҳуқуқи интихоботии онҳо омўхта, ҷиҳати амалӣ намудани онҳо ҳамкорӣ намоянд;

- дар доираи қонунгузорӣ ҳуқуқи озодона ташвиқот бурданро ба иттиҳодияҳои ҷамъиятӣ таъмин кунанд.

в) Комиссияҳои участкавии интихобот оид ба интихоботи Президенти Ҷумҳурии Тоҷикистон метавонанд:

- бо ташкилотҳои ҷамъиятӣ, аз ҷумла мақомоти худфаъолияти ҷамъиятӣ ва дигар ташкилотҳои ҷамъиятӣ дар ҳудуди участка ҳамкориро ба роҳ монанд;

- дар доираи қонунгузории кишвар дар бораи фаъолияти волонтёрӣ волонтёронро дар раванди интихобот ҷалб намоянд;

- ҳангоми баруйхатгирии хона ба хонаи интихобкунандагон волонтёронро ҷалб намоянд, онҳоро бо маводи барои баруйхатгирӣ зарурӣ таъмин намоянд;

- волонтёронро ҳангоми тақсими хабарномаҳо ба интихобкунандагон ҷалб намоянд;

- аз хизматрасонии волонтёрон ҳангоми паҳн намудани маводҳои тарѓиботӣ – иттилоотӣ истифода баранд;

- дар рўзи овоздиҳӣ волонтёронро ҷиҳати расонидани кўмак дар ташкили кор ҷалб намоянд.

МУҚАРРАРОТИ ХОТИМАВӢ

Комиссияҳои интихобот дар раванди ташкил ва баргузор кардани интихоботи Президенти Ҷумҳурии Тоҷикистон бо мақсади шаффоф ва ошкоро гузаштани он шароити баробари ҳамкориро бо иттиҳодияҳои ҷамъиятӣ дар доираи талаботи қонунгузории кишвар дар бораи интихоботи Президенти Ҷумҳурии Тоҷикистон таъмин менамоянд.